Diari Oficial de la Generalitat Valenciana


Sumari del DOGV 4968, del 17-03-2005 (2005/2985)

ORDRE de 14 de març de 2005, de la Conselleria d'Agricultura, Pesca i Alimentació, de desenvolupament del Decret 22/2005 de 4 de febrer, del Consell de la Generalitat, pel qual s'estableixen ajudes per a pal·liar els danys produïts per les gelades i la pedra entre gener i febrer de 2005.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4968

Data del DOGV
:   17-03-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/2985


Data del document
:   14-03-2005

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * ajuda a l'agricultura
    * desastre natural
    * catàstrofe agrícola
    * agricultor
    * suport econòmic
    * inclemència atmosfèrica
    * ajuda pública

ORDRE de 14 de març de 2005, de la Conselleria d'Agricultura, Pesca i Alimentació, de desenvolupament del Decret 22/2005 de 4 de febrer, del Consell de la Generalitat, pel qual s'estableixen ajudes per a pal·liar els danys produïts per les gelades i la pedra entre gener i febrer de 2005. [2005/X2985]
  
Entre els mesos de gener i febrer de 2005, la Comunitat Valenciana s'ha vist afectada per baixes temperatures, persistents durant diversos dies, i per fortes pluges acompanyades de vegades de pedra que ha provocat greus danys en un considerable número d'espècies agrícoles.
  
Davant esta situació, el Consell de la Generalitat va dictar el Decret 22/2005, de 4 de febrer, del Consell de la Generalitat, pel qual s'estableixen ajudes per a pal·liar els danys produïts per les gelades i la pedra ocorregudes entre gener i febrer de 2005. Norma esta que constituïx les bases del règim regulador de les ajudes que la present ordre desenvolupa.
  
En els seus articles es determina que per ordres de la Conselleria d'Agricultura, Pesca i Alimentació, s'establiran els cultius i infraestructures a auxiliar, així com els nivells mínims de danys per a ser beneficiaris de les ajudes i la seua quantia.
  
Per allò que s'ha exposat, vista la proposta del director general de Producció i Comercialització Agrària, en l'exercici de les funcions que tinc atribuïdes,
  
ORDENE
  
Article 1. Objecte
  
1. La Conselleria d'Agricultura, Pesca i Alimentació concedirà ajudes directes a les explotacions que tenint subscrites pòlisses d'assegurances agràries, hagen patit en les seues produccions pèrdues com a conseqüència de les gelades i/o la pedra de gener i febrer de 2005 i, que en el moment de produir-se estes no tenien cobertura en el Pla d'Assegurances Agràries. En particular, es concediran ajudes directes a:
  
a) Aquelles explotacions que en la data de les gelades, tenien subscrita pòlissa d'assegurança agrària davant de gelades i, no estigueren dins del període de garantia previst en el Pla d'Assegurances Agràries.
  
b) Aquelles explotacions que en la data de les gelades, estant obert el període de subscripció d'assegurança agrària no havia sigut este formalitzat però sí ho va ser en la campanya anterior.
  
c) Aquelles explotacions danyades i no assegurades davant de gelades sempre que el seu titular haja contractat una pòlissa d'assegurança per a qualsevol altre risc durant el present exercici.
  
d) La reposició de plançons i arbres de cítrics i fruiters morta la planta varietal per efecte de la gelada.
  
e) La reposició de plantes d'hortalisses a les plantacions greument afectades que subscrigueren assegurança de gelades per a les plantes reposades.
  
f) La reposició de plantes ornamentals a aquelles plantacions greument afectades que subscrigueren qualsevol tipus d'assegurança per a les plantes reposades.
  
2. La Conselleria d'Agricultura, Pesca i Alimentació concedirà, amb caràcter extraordinari i en el marc d'allò que disposa la disposició addicional primera del Decret 22/2005, ajudes consistents en la bonificació d'interessos dels préstecs que se subscriguen a aquelles explotacions afectades per les gelades que hagen patit danys en l'estructura de la planta no coberts per l'assegurança agrària davant de gelades o pedra, a fi de garantir la renda i la continuïtat de les explotacions.
  
En el cas d'hortalisses resultarà imprescindible per a tindre dret a esta ajuda l'assegurança davant de gelades dels nous cultius que es vagen a implantar.
  
Article 2. Beneficiaris
  
Seran beneficiaris els agricultors amb explotacions, a la Comunitat Valenciana, ubicades a les zones afectades, per les esmentades gelades i/o pedra, segons Ordre del Ministeri d'Agricultura, Pesca i Alimentació que complisquen les condicions i requisits establits en la present ordre.
  
Article 3. Sol·licituds i termini de presentació
  
1. Per a les ajudes previstes en l'article 1, els beneficiaris hauran d'aportar, junt amb la sol·licitud, en la qual s'inclourà, per al seu emplenament si hi escau, declaració responsable d'haver assegurança agrària en el pla 2004 i, si és el cas, en el pla 2005, els documents següents:
  
- Fotocòpia compulsada del DNI o NIF.
  
- Document de manteniment de tercers proveïdors si no està donat d'alta.
  
Per a les ajudes previstes en els apartats d), e) i f) de l'article 1, factura proforma del material a adquirir per a la reposició i en els supòsits de l'apartat e) i f) còpia de la pòlissa d'assegurança contractada del cultiu afectat o del substitutiu que haurà de ser presentada abans de passats 45 dies hàbils de la presentació de la sol·licitud.
  
2. Les sol·licituds d'ajuda es presentaran, mitjançant impresos que seran facilitats per la Conselleria d'Agricultura, Pesca i Alimentació, a les oficines comarcals de la pròpia conselleria o en qualsevol dels llocs que determina l'article 38 de la Llei 30/1992, i que figuren al final del present text.
  
3. El termini per a la presentació de les sol·licituds finalitzarà un mes després de l'entrada en vigor de la present ordre.
  
Article 4. Tramitació, resolució i pagament de les ajudes
  
1. Rebudes les sol·licituds, es comprovarà la seua adequació a allò que s'ha reglamentat, remetent-se, si es tracta d'ajudes cofinançades, a ENESA per a la seua gestió i control.
  
2. L'òrgan competent per a resoldre la concessió, anul·lació, pagament i reintegrament de les ajudes regulades en la present ordre és el director general de Producció i Comercialització Agrària, per delegació del conseller d'Agricultura, Pesca i Alimentació.
  
3. El termini màxim per a resoldre i notificar la concessió de les ajudes, tant pròpies com cofinançades serà de sis mesos, comptats des de l'endemà a la finalització del termini de presentació de sol·licituds, entenent-se desestimades les sol·licituds no resoltes en este termini.
  
4. En el supòsit de les ajudes previstes en els apartats d), e) i f) de l'article 1 s'haurà d'acreditar l'adquisició efectiva dels plançons a reposar mitjançant la presentació de la factura de compra abans del dia 31 de desembre de 2006.
  
Article 5. Ajudes directes
  
1. Les ajudes directes a les explotacions compreses en l'article 1, punt 1, apartats a) i b) de la present ordre, tindran com a base el valor d'assegurament dels cultius. En el cas de l'article 1, punt 1, apartat c) de l'ordre, les ajudes directes tindran com a base el valor d'assegurament estipulat per a les altres opcions assegurades i que donen base al dret.
  
2. Les ajudes, d'acord amb l'article 1, punt 1, apartats d) i e) de la present ordre, consistiran:
  
a) Per a la reposició d'arbres i plançons de cítrics i fruiters: 4 euros per planta substituïda, sense que la densitat de la plantació definitiva i total de la parcel·la siga superior a 500 plantes per hectàrea i amb un màxim de 3 hectàrees.
  
b) Per a la poda de regeneració de plançons de cítrics inferiors a 4 anys: 500 €/ha amb un màxim de 3 hectàrees.
  
c) Per a l'adquisició de material vegetal de reposició:
  
- Planta tomaca davall plàstic i en malla: 1.000 €/ha, amb un màxim de 3 hectàrees.
  
- Altres hortalisses: 600 €/ha, amb un màxim de 3 hectàrees.
  
- Plantes ornamentals: 1.200 €/ha, amb un màxim de 3 hectàrees.
  
Article 6. Préstecs bonificats i modulació
  
1. Els préstecs subvencionats per al manteniment dels cultius ascendiran:
  
C-1 Plançons de cítrics i fruiters 1500 €/ha, amb un màxim
  
 no productius de 3 ha.
  
C-2 Tomaca davall plàstic i en malla 12888 €/ha, amb un màxim
  
 de 3 ha.
  
C-3 Altres hortalisses 6000 €/ha, amb un màxim
  
 de 2 ha.
  
C-4 Cítrics i fruiters amb danys 6000 €/ha, amb un màxim
  
 vegetatius superiors al 50%: de 10 ha.
  
C-5 Cítrics i fruiters amb danys 3000 €/ha, amb un màxim
  
 vegetatius inferiors al 50% de 10 ha.
  
C-6 Ornamentals 12150 €/ha, amb un màxim
  
 de 2 ha.
  
2. Les ajudes en forma de bonificació en els tipus d'interés dels préstecs bonificats, tal com s'estableix en el punt 1 d'este article, presentaran les següents característiques:
  
a) La bonificació dels interessos dels préstecs podrà arribar fins al 100% d'estos, amb una duració màxima de cinc anys, sent el primer any de carència i amb amortització del capital en els quatres anys següents.
  
b) La bonificació dels tipus d'interés començarà des de la data de formalització del préstec, sempre que s'haja formalitzat dins del període de 30 dies naturals posteriors a la recepció de la notificació de concessió a l'interessat, excepte autorització expressa de la Direcció General de Producció i Comercialització Agrària.
  
Article 7. Control
  
1. Per part del personal tècnic autoritzat per l'administració es duran a terme les comprovacions necessàries a les parcel·les que figuren en les sol·licituds d'ajuda.
  
2. Es podran requerir els justificants que acrediten la subscripció d'assegurances agràries.
  
3. La falsedat de la declaració responsable produirà a la devolució de l'ajuda concedida, independentment de les sancions, que si és el cas, resulten exigibles.
  
DISPOSICIONS ADDICIONALS
  
Primera
  
Es faculta el director general de Producció i Comercialització Agrària per a dictar les normes necessàries per al desenvolupament d'esta ordre.
  
Segona
  
El finançament de les ajudes directes establides en els apartats a), b) i c) de l'article 1r de la present ordre s'efectuarà en un 50 per cent per la Conselleria d'Agricultura, Pesca i Alimentació i en un 50 per cent pel Ministeri d'Agricultura, Pesca i Alimentació.
  
El finançament de les ajudes directes establides en els apartats d), e) i f) de l'article 1r de la present ordre es finançarà íntegrament per la Conselleria d'Agricultura, Pesca i Alimentació.
  
Els costos dels interessos, corresponents a l'import màxim del principal fixat per l'Ordre del Ministeri d'Agricultura, Pesca i Alimentació, seran finançats en un 50 per cent per la Conselleria d'Agricultura, Pesca i Alimentació, corresponent al Ministeri el restant 50%.
  
Els costos dels interessos corresponents a l'import del principal que resulten de la diferència de l'import màxim del principal fixat per l'Ordre del Ministeri d'Agricultura, Pesca i Alimentació i l'import màxim del principal fixat per l'Ordre de la Conselleria d'Agricultura, Pesca i Alimentació, seran finançats per la Conselleria en un 50% si l'import del principal és el 100% de la diferència o, en un 100% si l'import del principal és el 50% de la diferència.
  
Tercera
  
Les despeses necessàries per al finançament de les ajudes previstes en la present ordre seran a càrrec de les aplicacions pressupostàries 38.81.54.8955.723.52.6 línia T 1698: Protecció de la renda dels agricultors, 33.18.41.8117.303.10.9 línia T 1957: Ajudes reposició béns capital afectats adversitats i, 25.42.43.120.097.99.2 línia T 3092: Suport a la subscripció d'assegurances agràries, tenint els crèdits necessaris per al seu abonament la consideració de crèdits per a despeses de reconeixement preceptiu als efectes del que disposa l'article 16 de la Llei 14/2004, de 29 de desembre, de Pressupostos de la Generalitat per a l'exercici 2005.
  
Quarta
  
Les ajudes directes previstes en la present ordre són incompatibles amb la percepció, per a estos mateixos sinistres, d'indemnització a càrrec de l'actual sistema d'assegurances agràries.
  
Quinta
  
Les ajudes previstes en la present ordre constituïxen, per la consideració de les pèrdues de producció ocasionades, una tipologia d'auxili econòmic equiparable a les ajudes destinades a indemnitzar els agricultors per les pèrdues derivades de males condicions climatològiques en els termes establits per les directrius comunitàries sobre ajudes estatals al sector agrari.
  
DISPOSICIÓ FINAL
  
La present ordre entrarà en vigor l'endemà de la publicació el Diari Oficial de la Generalitat Valenciana.
  
València, 14 de març de 2005
  
El conseller d'Agricultura, Pesca i Alimentació,